Diari Oficial de la Generalitat Valenciana


Sumari del DOGV 5218, del 14-03-2006 (2006/2874)

RESOLUCIÓ de 2 de febrer de 2006, del director general de l'Institut Valencià de la Joventut, per la qual es convoca la campanya de camps de treball voluntari juvenil per a l'any 2006.
----------------------------------------------------------------------------------------------------------------------------------------------------------------------------------------

### Dades del document

Número de DOGV
:   5218

Data del DOGV
:   14-03-2006

Secció del DOGV
:   III. CONVENIS I ACTES - G) ALTRES ASSUMPTES

Número del document
:   2006/2874


Data del document
:   02-02-2006

Organisme emissor
:   Institut Valencià de la Joventut

Tipus de document
:   Resolució

Descriptors 

:   * vacances
    * ajuda pública
    * promoció cultural
    * jove
    * treball no remunerat

RESOLUCIÓ de 2 de febrer de 2006, del director general de l'Institut Valencià de la Joventut, per la qual es convoca la campanya de camps de treball voluntari juvenil per a l'any 2006. [2006/2874]  
L'article 3 de la Llei de la Generalitat Valenciana 4/1989, de 26 de juny, de l'Institut Valencià de la Joventut, atribueix a aquesta entitat autònoma, entre d'altres, les funcions d'impulsar la prestació de serveis a la joventut i de potenciar el desplegament de les activitats de temps lliure.  
Els camps de treball són una mena d'activitats juvenils amb una llarga tradició i implantació al nostre país i a tot el món. Consisteix que un grup de jóvens de diverses procedències es comprometen, d'una manera voluntària i desinteressada, al desplegament d'un projecte de treball social i d'activitats complementàries, durant un temps determinat; a més a més, la realització del projecte és un mitjà per a fomentar valors de convivència, de tolerància, de participació, de solidaritat i d'aprenentatge intercultural.  
L'Institut Valencià de la Joventut és el responsable de l'organització de les activitats que es desenvolupen a la Comunitat Valenciana. No obstant això, l'intercanvi de places que es realitza amb altres comunitats autònomes, i també amb el Servei Voluntari Internacional (SVI), permet als jóvens valencians la participació en activitats de caràcter nacional i internacional.  
Els camps de treball voluntari juvenil es porten a terme en diferents modalitats. Les principals propostes que s'oferiran durant el pròxim estiu seran les de tipus social, les de restauració arqueològica, i les relacionades en activitats mediambientals i culturals.  
De conformitat amb les funcions que l'article 7 de la Llei de la Generalitat Valenciana 4/1989, de 26 de juny, sobre l'Institut Valencià de la Joventut atribueix al director general de l'IVAJ, resolc:  
Convocar la Campanya de Camps de Treball Voluntari Juvenil per a l'any 2006, d'acord amb les bases i els models que s'hi inclouen com a annexos I, II, III, IV i V.  
Contra la present resolució, que posa fi a la via administrativa, podrà interposar-se potestativament recurs de reposició davant del director general de l'IVAJ, en el termini d'un mes comptador a partir de l'endemà de la seua publicació en el Diari Oficial de la Generalitat Valenciana (DOGV), d'acord amb els articles 116 i 117 de la Llei 30/1992, de 26 de novembre, de Règim Jurídic de les Administracions Públiques i del Procediment Administratiu Comú, o bé, directament, recurs contenciós administratiu davant de la Sala Contenciosa Administrativa del Tribunal Superior de Justícia de la Comunitat Valenciana, en el termini de dos mesos comptadors a partir de l'endemà de la publicació en el DOGV, d'acord amb el que preveuen els articles 10 i 46 de la Llei 29/1998, de 13 de juliol, Reguladora de la Jurisdicció Contenciosa Administrativa. Tot això sense perjudici que les persones interessades puguen interposar-hi qualsevol altre recurs que consideren oportú.  
València, 2 de febrer de 2006.. El director general de l'IVAJ: Marcos Alós Cía.  
ANNEX I  
Bases de la Campanya de Camps de Treball per al 2006  
Primera. Objecte  
1.1. Es convoquen places, adreçades a jóvens residents a la Comunitat Valenciana, per a participar en els camps de treball voluntari juvenil de la Comunitat Valenciana, d'altres comunitats autònomes i de països estrangers.  
Segona. Places oferides  
2.1. La relació de places als camps de treball de la Comunitat Valenciana s'exposaran, com a mínim cinc dies abans del començament del procés d'inscripció, a les seus de les oficines de l'IVAJ d'Alacant, de Castelló de la Plana i de València, als espais joves, i també en el web de l'IVAJ, www.ivaj.es.  
2.2. La relació de places i de projectes dels camps de treball en altres comunitats autònomes o a l'estranger s'exposaran a les seus de les oficines de l'IVAJ d'Alacant, de Castelló de la Plana i de València, als espais joves, i també en el web de l'IVAJ (www.ivaj.es), a mesura que vaja disposant-se'n.  
Tercera. Serveis inclosos en els camps de treball  
3.1. En els camps de treball organitzats a la Comunitat Valenciana s'inclouen els serveis següents:  
. Allotjament dels jóvens en instal·lacions adequades a la finalitat de l'activitat.  
. Alimentació en règim de pensió completa.  
. Programa d'activitats d'animació i de tipus cultural que es desenvolupen durant el torn.  
3.2. En els camps de treball organitzats en altres comunitats autònomes i pel Servei Voluntari Internacional (SVI), l'IVAJ actuarà d'enllaç entre els jóvens i l'entitat que promou el camp, i no serà responsable de les admissions definitives ni dels canvis de dates o de les suspensions de torns. Aquests camps es regiran per les seues pròpies normatives en tot allò que afecta el tipus d'allotjament, l'alimentació, les hores de treball i l'organització del temps lliure.  
3.3. El transport d'incorporació als camps de treball i el de tornada als seus domicilis serà a càrrec dels/de les jóvens participants.  
Quarta. Durada dels camps de treball  
4.1. Els camps organitzats a la Comunitat Valenciana es duran a terme, preferentment, durant els mesos de juliol i agost, i tindran una durada de 15 dies naturals, tret d'aquells casos en què, per les característiques pròpies de l'activitat, se n'aconselle una durada diferent.  
4.2. Els camps organitzats en altres comunitats autònomes i pel Servei Voluntari Internacional (SVI) es duran a terme, preferentment, durant els mesos de juliol i agost, i la durada dependrà de l'entitat organitzadora de cada camp.  
Cinquena. Participants  
5.1. Podran sol·licitar plaça en camps de treball els jóvens residents a la Comunitat Valenciana que, en iniciar l'activitat corresponent, complisquen els requisits que marque el camp de treball que trien.  
5.2. En els camps de treball organitzats a la Comunitat Valenciana els jóvens participants hauran de tindre entre 18 i 26 anys, complits al començament de cada activitat.  
5.3. En els camps de treball organitzats en altres comunitats autònomes i pel Servei Voluntari Internacional (SVI), les edats de participació seran les que fixen les corresponents entitats organitzadores.  
Sisena. Compromís dels participants  
6.1. Els participants en els camps de treball voluntaris es comprometran a:  
a) Treballar desinteressadament els dies i les hores que estipule el projecte del camp en què s'inscriuen.  
b) Col·laborar en el desplegament de la programació de les activitats d'animació i a participar-hi.  
c) Contribuir a l'organització general del camp (tasques de neteja, de cuina, d'administració, etc.).  
d) Respectar les distintes creences, ideologies i diferències de totes les persones que hi participen.  
e) Romandre al camp des del començament fins a l'acabament de l'activitat programada.  
f) Respectar les normes de règim intern i de convivència pròpies de cada camp, que seran entre d'altres les següents:  
. Acceptar les indicacions de les persones responsables de l'activitat.  
. Complir els horaris en general.  
. No utilitzar vehicles particulars durant el temps en què es celebre el camp de treball.  
Setena. Preinscripció en els camps de treball  
7.1 Les persones interessades a participar en els camps de treball voluntari juvenil hauran de realitzar una preinscripció, personalment o per telèfon, a les seus de l'IVAJ de València, a les unitats territorials de l'IVAJ d'Alacant i de Castelló, o als espais joves.  
7.2 La preinscripció es podrà realitzar a partir de l'endemà de la publicació de la present resolució en el Diari Oficial de la Generalitat Valenciana fins a les catorze hores del dia 5 d'abril de 2006.  
7.3. Per formalitzar la preinscripció, les persones interessades hauran de facilitar el DNI o document equivalent  
7.4. Cada persona interessada podrà realitzar, en una mateixa preinscripció, la reserva de 3 persones com a màxim, i haurà d'indicar, a més de les seues dades, el nom i els cognoms de les altres dues persones a l'efecte de formalització de la inscripció, d'acord amb la base 8.1.4.  
Huitena. Inscripció en els camps de treball: procediment i terminis  
8.1. Procediment:  
8.1.1 Les sol·licituds es formalitzaran en l'imprés normalitzat (annex II) que es facilitarà a les seus de l'IVAJ de València, a les unitats territorials de l'IVAJ d'Alacant i de Castelló, als espais joves i a les oficines PROP; també es podrà trobar en el web de l'IVAJ: www.ivaj.es.  
8.1.2. S'hauran d'emplenar tots els apartats de la sol·licitud, signar-la i lliurar-la en alguna de les oficines d'inscripció indicades a l'efecte.  
8.1.3 La inscripció es podrà fer en qualsevol de les oficines abans esmentades, indistintament de quin fóra el lloc en què es va efectuar la preinscripció.  
8.1.4 Per formalitzar les inscripcions s'haurà de presentar el DNI. Si en la preinscripció hi ha més d'una reserva, s'haurà de presentar el DNI original de cada una de les persones interessades i es formalitzaran totes en el mateix acte.  
8.1.5 La persona que no es presente el dia i a l'hora que li corresponga realitzar la inscripció podrà formalitzar-la en finalitzar els torns corresponents a aquell dia. Passat aquest termini, perdrà el torn.  
8.1.6 En aquesta primera fase de la inscripció, una persona no pot ocupar més d'una plaça.  
8.1.7 La inscripció es formalitzarà en el moment en què es lliure la documentació requerida en la base desena.  
8.2 Terminis:  
8.2.1 La inscripció es realitzarà per ordre alfabètic, entre les persones preinscrites de conformitat amb la base 7.1, a partir de la lletra que determine el sorteig que es celebrarà en acte públic el dia 6 d'abril de 2006, a les 10.00 h, a la seu de l'IVAJ del carrer de l'Hospital, núm. 2, 2n, de València.  
8.2.2 A partir de l'11 d'abril de 2006 s'exposarà, a les oficines abans esmentades i en el web de l'IVAJ, l'ordre de formalització de la inscripció.  
8.2.3. Les inscripcions es formalitzaran a partir del dia 19 d'abril de 2006.  
8.2.4. La persona participant haurà de presentar la documentació que especifica la base desena al llarg de l'endemà del dia de l'elecció del camp.  
8.2.5. Una vegada conclosa la inscripció de totes les persones preinscrites i fins que s'acaben les places, l'IVAJ podrà inscriure en una activitat aquelles persones que ho sol·liciten.  
Novena. Procediment de pagament  
9.1. Una vegada elegit el camp, es disposarà d'un dia per a realitzar el pagament de la quota establida i lliurar el resguard de l'ingrés en l'oficina on es va fer la inscripció. Si no s'efectua l'ingrés corresponent dins del termini indicat, es considerarà que la persona sol·licitant ha desistit de la plaça i no s'originarà cap dret a ocupar-la.  
Desena. Documentació  
10.1. Per formalitzar la inscripció en el camp triat, es disposarà d'un dia per a presentar la documentació següent:  
a) Justificant de l'abonament de la quota corresponent.  
b) Fotocòpia del DNI o document equivalent.  
c) Fotocòpia de la cartilla de la Seguretat Social o d'un document equivalent, que cobrisca les despeses de qualsevol malaltia que puga sobrevindre durant el transcurs de l'activitat.  
d) Fitxa mèdica de la persona participant, d'acord amb el model de l'annex III, emplenada i signada.  
e) Els/Les menors d'edat hauran de presentar el permís patern/matern o del/de la tutor/a.  
f) La documentació que sol·licite l'entitat organitzadora de cada un dels camps.  
10.2. Pel que fa als camps que es porten a terme a l'estranger, la persona participant haurà de consultar en qualsevol oficina de l'Instituto Nacional de la Seguridad Social (INSS) la correspondència d'assistència sanitària amb el règim establit a la Comunitat Valenciana. Posat que no existisca cap correspondència, s'haurà d'obtindre la cobertura sanitària que es necessite al dit país.  
Onzena. Preu  
11.1. Els preus públics per plaça i torn són els que fixa l'Ordre de 4 d'agost de 2003, de la Conselleria de Benestar Social, publicada el 10/09/2003, en el DOGV núm. 4584, en l'apartat 3.1 de l'annex, i, si escau, els que establisca la posterior normativa d'actualització.  
11.2. L'import en els camps organitzats en altres comunitats autònomes i pel Servei Voluntari Internacional (SVI) serà el que establisca l'entitat organitzadora, el qual s'haurà d'ingressar en el compte bancari que s'indique en el seu moment.  
Dotzena. Renúncia i devolució de quotes  
12.1. Activitats organitzades per l'IVAJ  
12.1.1 La renúncia de plaça i, si escau, la sol·licitud de devolució de la quota es realitzaran sempre per escrit, en els models que s'hi adjunten (ANNEXOS IV i V), trametent-la o presentant-la al Registre de la seu central de l'IVAJ de València; als de les unitats territorials d'Alacant o de Castelló de la Plana, o en qualsevol dels llocs que estableix l'article 38.4 de la Llei 30/92, de 26 de novembre, de Règim Jurídic de les Administracions Públiques i del Procediment Administratiu Comú.  
En cas d'enviament per correu certificat, la presentació de la documentació a l'oficina de correus corresponent s'haurà de fer d'acord amb el que disposa l'article 31 del Reial Decret 1829/1999, de 31 de desembre, en sobre obert, a fi que l'exemplar destinat a l'IVAJ siga datat i segellat abans de ser certificat. Posat cas que la sol·licitud no estiga datada i segellada per l'oficina de correus corresponent, s'entendrà com a data vàlida de presentació el dia en què tinga entrada al Registre de l'Institut Valencià de la Joventut.  
12.1.2. La renúncia a la plaça d'un camp de treball no implicarà la devolució de la quota ingressada, llevat dels casos especificats en la base 12.1.3 d'aquesta resolució.   
12.1.3. D'acord amb l'article 5 del Decret 73/1991, de 13 de maig, del Consell de la Generalitat Valenciana, pel qual es regulen els preus públics, procedirà la devolució de l'import que corresponga quan, per causa no imputable a la persona interessada, no es realitze l'activitat, no tinga lloc la utilització o no es preste el servei i la persona interessada ho acredite mitjançant document fefaent. A aquest efecte, es consideraran o s'assimilaran a causa no imputable a la persona obligada els supòsits següents:  
a) Malaltia del/de la jove que li impedisca l'assistència a l'activitat. En aquest cas, s'hi haurà d'adjuntar un certificat mèdic oficial, emplenat i signat, o un informe hospitalari.  
b) Malaltia o mort d'un familiar fins al segon grau de consanguinitat o afinitat. En aquest cas, s'hi haurà d'adjuntar un certificat oficial degudament emplenat i signat.  
c) Haver trobat un treball. En aquest cas, s'hi haurà d'adjuntar fotocòpia confrontada del contracte de treball o un document equivalent.  
d) Suspensió de l'activitat.  
e) Altres causes de força major, degudament justificades.  
12.1.4 La devolució de la quota podrà sol·licitar-se fins a 30 dies després d'iniciada l'activitat.  
12.1.5 El procediment de devolució de les quantitats ingressades, si escau, es realitzarà d'acord amb el Decret 151/1994, de 29 de juliol, del Govern Valencià.  
12.2 Activitats organitzades per altres comunitats autònomes i pel Servei Voluntari Internacional (SVI).  
Les renúncies a les places i sol·licituds de devolució de quota de camps de treball organitzats per altres comunitats autònomes o pel Servei Voluntari Internacional (SVI) es faran d'acord amb les normes que establisquen les entitats organitzadores.  
Tretzena. Modificació del programa  
L'Institut Valencià de la Joventut es reserva el dret de modificar el programa de les activitats, i també de suspendre'n alguna, si raons de qualsevol mena n'entrebanquen el normal desplegament.   
En cas de modificació o suspensió es comunicarà aquesta circumstància a les persones interessades i se'ls oferirà una activitat alternativa de les existents en aquell moment.  
Catorzena. Acceptació de les bases  
La participació, inclosa la fase de preinscripció, en la present convocatòria implica l'acceptació de les bases que la regulen.